和持國登開寶寺上方院寄孔寧極崔象之孫曼叔
作者：劉敞
朝代：宋

paragraphs: 重山抱城起，清川带野回。
深嚴古佛寺，嵽嵲聳高臺。
此地宜眺覽，冠絕都城隈。
遠近見千里，令人心目開。
憶在七月中，丞相自魏來。
百官迎道傍，休騎兹徘徊。
衣冠相勝凌，塵土如炎灰。
我隨衆人趨，出入再歷階。
不得及此時，披襟濯氛埃。
至今意耿耿，負愧不可裁。
邇來讀君詩，足慰平生懷。
忽如升其巔，四顧心悠哉。
往者不可及，信陵久已頽。
來者不可見，孔侯與孫崔。
古今殊茫茫，慨嘆成歡哀。
會復從君遊，于焉謝崔嵬。